钦定古今图书集成/理学汇编/文学典/第118卷 > 张时英
## 钦定古今图书集成/理学汇编/文学典/第118卷 > 张时英

按《金谿县志》：时英，字伯魁，别号西峰，与其兄实辟、横
塘肇基禋祀。幼聪慧孝友，父母最契之，比其长，声称
籍籍焉。以书经就试，辄高等，颉颃海内名士。不乐仕
进，好游佳山水，雅尚吟咏，尝著《丁香亭稿》《爱真传》及
《梅花百咏》《效颦录》《西峰小稿》。惜《梅花百咏》散轶不传，
如《咏酒家梅》一联云：“出墙如送客，倚户若留人。”得嵇
阮俊丽语。《咏照水梅》一联云：“仿佛高低树，依稀上下
花。”甚类齐、梁人句。《咏矮梅》云：“竹压烟笼久，松欺月到
迟。”亦有晋、魏风味。次子仲斋，亦善属文，工草书。